

***2ο ΓΥΜΝΑΣΙΟ ΔΡΑΠΕΤΣΩΝΑΣ***

***COMENIUS 2010 -2012***

***ΟΙ ΕΠΙΡΡΟΕΣ ΤΗΣ ΕΛΛΗΝΙΚΗΣ ΑΡΧΙΤΕΚΤΟΝΙΚΗΣ ΣΤΗΝ ΑΝΑΓΕΝΝΗΣΙΑΚΗ ΙΤΑΛΙΑ***

 

***Συγγραφείς***

**Μαρία Βεντούρη**

**Άννα Σαλτουρίδου**

***ΟΙ ΕΠΙΡΡΟΕΣ ΤΗΣ ΕΛΛΗΝΙΚΗΣ ΑΡΧΙΤΕΚΤΟΝΙΚΗΣ ΣΤΗΝ ΑΝΑΓΕΝΝΗΣΙΑΚΗ ΙΤΑΛΙΑ***

Γύρω στον 15ο αι. μ.Χ άρχισε να υποχωρεί κάπως το θεοκρατικό πνεύμα και ο συντηρητισμός που επικρατούσε στην Ευρώπη. Αρχίζει τότε η ζωογόνος κίνηση του 15ου αι. που ονομάστηκε Αναγέννηση. Η μεγάλη εποχή της Αναγέννησης χαρακτηρίζεται από τη στροφή της ζωγραφικής και γενικά των τεχνών, προς τον άνθρωπο (ουμανισμος). Το αρχαίο ελληνικό ιδανικό του εξανθρωπισμού τοποθετείται ξανά σε νέα βάση.



Η αναγεννησιακή αρχιτεκτονική έδινε έμφαση στην αρμονία και στην αναλογία. Η πέτρα ήταν το κύριο υλικό. Στους κίονες και τη διακόσμηση χρησιμοποιήθηκε το μάρμαρο, ενώ στους θόλους προτιμήθηκε το τούβλο.

Η επιρροή της κλασικής ελληνικής αρχαιότητας γίνεται ιδιαίτερα εμφανής στα αετώματα, τις μετόπες, τις ζωοφόρους, τα κιονόκρανα, τους κίονες, τους πεσσούς, τα προσωπεία. Πιο έντονα όμως διακρίνεται στους κίονες. Ο αρχιτεκτονικός ρυθμός των κιόνων επηρεάζεται από το δωρικό, από τον ιωνικό και τέλος από τον κορινθιακό ρυθμό.

   

Σημαντικές μορφές στην αρχιτεκτονική της εποχής αποτελούν οι Leon Batista Alberti, Donato Angelo Bramante, Filippo Bruneleschi, Leonardo Da Vinci και Andrea Palladio. Οι σχεδιαστές αυτοί εμπνεύστηκαν από τον τοσκανικό, το δωρικό, τον ιωνικό, τον κορινθιακό ρυθμό. Τα δημιουργήματά τους χαρακτηρίζονται από απλότητα και εντυπωσιακή ομορφιά.

Ένα εξαιρετικό παράδειγμα αναγεννησιακής αρχιτεκτονικής είναι ο καθεδρικός ναός του Αγίου Πέτρου στη Ρώμη, που κτίστηκε με την ενθάρρυνση των παπών Ιουλίου Β' και Λέοντα Ι' και σχεδιάστηκε από τους διασημότερους αρχιτέκτονες της εποχής, ανάμεσα στους οποίους οι Donatο Bramante και Μιχαήλ Άγγελος.



Το πρώτο έργο ανατέθηκε στον Ντονάτο ντι Αντζελο ντι Πασκούτσιο, επονομαζόμενο Μπραμάντε, έναν ζωγράφο και αρχιτέκτονα από τον Βορρά που είχε ήδη κατασκευάσει στη Ρώμη δύο εξαιρετικά έργα, το περιστύλιο της Σάντα Μαρία ντελα Πάτσε και τον ναΐσκο του Αγίου Πέτρου στο Μοντόριο. Ο Μπραμάντε αντιλήφθηκε τις προτιμήσεις του Ιουλίου Β΄ και παρουσίασε τα σχέδια ενός γιγαντιαίου κτιρίου, 24.000 τ.μ., με τρούλο πεπλατυσμένο (παρόμοιο με εκείνο που δέσποζε στο Πάνθεον) και σε σχήμα ελληνικού σταυρού (τέσσερα κλίτη με ίδιο μήκος).



Για να διακοσμήσει το εσωτερικό της μελλοντικής βασιλικής, ο Ιούλιος Β΄ ανέθεσε στον Μιχαήλ Άγγελο να κατασκευάσει ένα μαυσωλείο τεραστίων διαστάσεων. Ο Πάπας ντελα Ρόβερε ήθελε να ταφεί στο κέντρο του Αγίου Πέτρου, όπως ο Απόστολος, κάτω από ένα ταφικό μνημείο αντάξιο των φιλοδοξιών του επί της Γης.

